Κινδυνεύει η εκεχειρία μεταξύ ισραηλινών και παλαιστίνιων - 2003-08-08
καθώς το Ισραήλ συνεχίζει να εισβάλει σε περιοχές της Δυτικής Όχθης
Παλαιστίνιοι εξτρεμιστές επισημαίνουν οτι η φονική εισβολή του Ισραήλ σε καταυλισμό προσφύγων στη δυτική όχθη, μπορεί να έχει σαν αποτέλεσμα την κατάρρευση της Παλαιστινιακής εκεχειρίας των τελευταίων 6 έβδομάδων. Σε σημερινή επιδρομή του ισραηλινού στρατού στην πόλη Ναμπλούς, σκοτώθηκαν 4 παλαιστίνιοι, οι δύο απο τους οποίους ήταν μέλη της Χαμάς. Σκοτώθηκε επισης και ένας ισραηλινός στρατιώτης. Παλαιστινιακές εξτρεμιστικές ομάδες προειδοποιούν για νέο ξέσπασμα βίας, μετά απο τις ισραηλινές στρατιωτικές επιχειρήσεις στη Δυτική όχθη, ενώ παραδέχονται οτι χρησιμοποιούν την προσωρινή κατάπαυση του πυρός για να επανοπλιστούν. Οπως μεταδίδει ο ανταποκριτής της ΦτΑ στην Ιερουσαλήμ, Λάρρυ Τζέημς, οι προειδοποιήσεις ακολουθούν βάσιμους φόβους οτι η εκεχειρία, που ισχύει απο τον Ιούνιο, μπορεί να καταρρεύσει. Παλαιστίνιοι εξτρεμιστές λένε οτι το Ισραήλ παραβιάζει την εκεχειρία και προειδοποιούν οτι η σχετική ηρεμία του περασμένου μήνα μπορεί να τελειώσει, εξαιτίας των ισραηλινών στρατιωτικών επιχειρήσεων. Ο Μωχάμεντ Χίντι, ανώτερος πολιτικός ηγέτης της εξτρεμιστικής οργάνωσης Ισλαμική Τζιχάντ, δήλωσε στη ΦτΑ οτι οι Παλαιστίνιοι έχουν το δικαίωμα να υπερασπιστούν τον εαυτό τους. «Δεν αγαπούμε την αιματοχυσία,» λέει ο κ. Χίντι. «Αγαπούμε την ελευθερία. Ομως, όταν σκοτώνονται οι αδελφοί μας, εμείς πρέπει να αυτοαμυνθούμε. » Το ισραηλινό ραδιόφωνο μετέδωσε οτι εκπρόσωπος της Χαμάς απο τη λωρίδα της Γάζας είπε οτι το Ισραήλ «παραβιάζει κατάφωρα» την εκεχειρία που εξήγγειλαν οι παλαιστινιακές οργανώσεις στα τέλη Ιουνίου. Ισραηλινοί αξιωματούχοι έχουν κατηγορήσει τις παλαιστινιακές εξτρεμιστικές ομάδες οτι εκμεταλλεύονται την κατάπαυση του πυρός για να αναβαθμίσουν το οπλοστάσιό τους. Ο Μωχάμεντ Χίντι παραδέχθηκε στην συνέντευξη που παραχώρησε προς την ΦτΑ οτι η ομάδα του όντως χρησιμοποιεί την εκεχειρία για να επανοπλιστεί και προειδοποίησε οτι, όσο το Ισραήλ συνεχίζει τις στρατιωτικές του επιχειρήσεις, οι Παλαιστίνοι δεν θα αισθάνονται δεσμευμένοι να τηρούν τους όρους της κατάπαυσης του πυρός. Λέει ο κ. Χίντι: « Είναι απόλυτα φυσικό να αναπληρώνουμε τις δυνάμεις μας κατά την εκεχειρία. Μήπως έκαναν τίποτε οι Ισραηλινοί για την ασφάλεια του Παλαιστινιακού λαού; Είναι, λοιπόν, φυσικό οτι οι Παλαιστίνιοι—η Φατάχ, η Ισλαμική Τζιχάντ, η Χαμάς—να ετοιμάζονται να υπερασπιστούν τα αδέλφια τους κατά τις επόμενες φάσεις. » Το Ισραήλ ισχυρίζεται οτι η εκεχειρία που ισχύει απο το τέλος Ιουνίου, εξαγγέλθηκε μονομερώς απο τις Παλαιστινιακές εξτρεμιστικές οργανώσεις, οπότε δεν υποχρεούται να σταματήσει τις πολεμικές του επιχειρήσεις. Στο μεταξύ, στην πόλη Ναμπλούς της δυτικής όχθης, ένας ισραηλινός στρατιώτης και δύο Παλαιστίνιοι εξτρεμιστές σκοτώθηκαν κατά την διάρκεια επιδρομής του ισραηλινού στρατού στον καταυλισμό προσφύγων Ασκάρ. Καθώς τα ισραηλινά στρατεύματα εισέβαλαν στον καταυλισμό, επακολούθησε ανταλλαγή πυρών. Οι ισραηλινοί εκτόξευσαν πύραυλο εναντιον κτιρίου, το οποίο καταστράφηκε σχεδόν ολοσχερώς. Ο ισραηλινός στρατός δήλωσε οτι το πληγέν κτίριο ήταν είτε εργοστάσιο κατασκευής εκρηκτικών, ή οπλοστάσιο.